*VEGA præsenterer:* **Eksperimenterende følelser pakket ind i feministisk electropop***Tag med på en tur gennem poplandskabet, når Kimbra krænger sit hjerte ud til publikum i Lille VEGA den 18. marts.*

New Zealandske Kimbra er nok mest kendt fra Gotyes storhit ”Somebody That I Used To Know”, der invaderede alle radiostationer og hitlister i 2011. Hun er nu albumaktuel med *Primal Heart*, hvor kreativ pop og rå følelser går op i en højere enhed.

Kimbra debuterede som blot 21-årig med pladen *Vows* (2011), hvor de farverige indiepopsange vidner om sangerindens imponerende talent og eventyrlyst.

Hun er ikke bange for at forny sit image og eksperimentere med genrer. Den tilbagelænede indiepop vi hørte på *Vows* blev skiftet ud med et svedigt mix af electronica, hiphop og disco på opfølgeren *The Golden Echo* fra 2014.

Endnu engang har sangerinden undergået en musikalsk transformation. Hendes nye album, *Primal Heart*, udkom i april og er den mest personlige udgivelse til dato. Her vender sangerinden sjælen på vrangen og genopfinder sig selv som feministisk popkriger uden filter. *”Jeg ville ønske, at flere pop-sangere lavede så personlige, melodiske og intelligente pop-albums, som Kimbra har gjort på Primal Heart”*, skriver GAFFAs anmelder.

**Fakta om koncerten:**  
Kimbra (NZ)  
Mandag d. 18. marts kl. 20.00  
Lille VEGA, Enghavevej 40, 1674 København V  
Billetpris: 170 kr. + gebyr  
Billetsalget starter mandag d. 8. oktober kl. 10.00 via vega.dk og Ticketmaster